Eskom ‘gaan dwerg wees teenoor die NGV’ | Netwerk24
Deur Elvira Wood 15 Augustus 2018 14:05
Die stelsel van Nasionale Gesondheidsversekering (NGV) gaan ’n staatsonderneming skep wat waarskynlik twee keer so groot soos Eskom sal wees.
Die toekoms van die private mediese sektor is onseker gesien die staat se planne vir die Nasionale Gesondheidsversekering. Foto: Pixabay
Michael Settas van die mediese versekeraar KaeloXelus het Woensdag ’n voorlegging by die Vryemarkstigting se kantoor in Bryanston, Johannesburg, aangebied oor die vooruitsigte van die NGV.
“Die voorstel is basies om die hele sektor te nasionaliseer. Dit gaan miljarde rande kos en enorme druk op belastingbetalers plaas,” sê hy.
Settas vrees dat individue se persoonlike belastingkoers met sowat ’n derde gaan styg om dié plan te finansier.
Hy is verder bekommerd oor die departement, waar korrupsie reeds ’n probleem is, se vermoë om so ’n enorme diens te lewer.
“Daar is steeds geen tegniese ontleding gedoen om te bepaal of die plan werkbaar is nie. Dit is baie kommerwekkend.
“Daar is ook grondwetlike kwessies om te oorweeg. Het die staat die reg om mense te keer om private mediese dienste te gebruik?” vra hy.
Dr. Johann Serfontein, senior konsultant by Healthman, ’n gesondheidsorg-konsultasiediens, het in sy voorlegging gefokus op die bevindinge van die markondersoek na private gesondheidsorg.
“Die staat se voorstel dat ’n hospitaalgroep nie ’n groter markaandeel as 20% mag hê nie, beteken pasiënte gaan méér vir hospitalisasie betaal, nie minder nie.
“Hospitale maak juis daarop staat dat hulle dienste op groot skaal kan lewer. As hul markaandeel beperk word, gaan hul dienste noodwendig duurder word,” sê hy.
Die staat se voorstel dat ’n hospitaalgroep nie ’n groter markaandeel as 20% mag hê nie, beteken pasiënte gaan méér vir hospitalisasie betaal, nie minder nie.
Dr. Johann Serfontein van Healthman
Die vraag is ook: As hy dit regkry om markaandeel in een sektor te beperk gaan die staat dit in ander sektore ook wil doen?
Die markondersoek het bevind die gesamentlike markaandeel van die drie nasionale hospitaalgroepe beloop 83% van die beddens en 90% van die opnames. Dit word as “hoogs gekonsentreerd” ingevolge internasionaal aanvaarde kriteria beskou.
Die markondersoekspan het voorleggings oor dié opsies gevra.
Belanghebbendes het tot 7 September kans om daarop kommentaar te lewer.
Meer oor: Ngv | Mediese Fondse | Staatsondernemings | Vryemarkstigting | Private Gesondheidsorg | Gesondheidsorg
Mediese skemas: Vyf wysigings voorgestel